ગુજરાત સરકારમાં બઘું સારૂં ચાલી રહ્યું હોય તેમ માનવાને કારણ નથી. રાજ્યના મુખ્યમંત્રી વિજય રૂપાણી સામે એક પછી એક આફત આવતી રહે છે. વિધાનસભામાં કોંગ્રેસ મજબૂત બનતાં મુખ્યમંત્રી મજબૂર બન્યાં છે. મોદી માને છે કે ચૂંટણીમાં સંપૂર્ણ બહુમત કરતાં વધુ બેઠકો હોય તો સરકાર ધાર્યા નિશાન પાર પાડી શકે છે. વિજય રૂપાણીનો આ ટેન્યોર ફિક્સમાં મૂકાયેલો છે. પાર્ટીના એક પછી એક ધારાસભ્યો પદ મેળવવા ઉંચાનીચા થઇ રહ્યાં છે ત્યારે બીજી તરફ કોંગ્રેસ તેમને ઘેરવાનો પ્લાન બનાવી રહી છે. 80 સુધી પહોંચેલો વિપક્ષ બજેટ સત્રમાં સરકારના નબળાં પાસાને ધ્યાને લઇ હથિયાર સજાવી રહ્યો છે ત્યારે શાસક પક્ષ પહેલીવાર એકજૂથ જોવા મળતો નથી. ધારાસભ્યોમાં વ્યાપેલો અસંતોષ મુખ્યમંત્રી અને મંત્રીમંડળના સભ્યોને ઓન ફ્લોર ધ્રુજાવી શકે છે, કારણ કે 80 સામે 99 છે, માત્ર 19 સભ્યો જ વધારે છે. જો મંત્રીઓને બાદ કરવામાં આવે તો બન્નેની સભ્યસંખ્યા સરખી થાય છે. રૂપાણીએ શાસક પક્ષના સભ્યોને તો મેનેજ કરવા પડશે પરંતુ વિપક્ષ કોંગ્રેસને પણ સાચવવી પડશે. ભાજપ માટે આવી સ્થિતિ પહેલીવાર આવી છે.